CELEX: 62017TN0451
Language: hu
Date: 2017-07-20 00:00:00
Title: T-451/17. sz. ügy: 2017. július 20-án benyújtott kereset – Verband der Deutschen Biokraftstoffindustrie kontra Bizottság

25.9.2017   
            
            
               HU
            
            
               Az Európai Unió Hivatalos Lapja
            
            
               C 318/15
            
         2017. július 20-án benyújtott kereset – Verband der Deutschen Biokraftstoffindustrie kontra Bizottság
   (T-451/17. sz. ügy)
   (2017/C 318/21)
   Az eljárás nyelve: német
   
      Felek
   
   
      Felperes: Verband der Deutschen Biokraftstoffindustrie e.V. (Berlin, Németország) (képviselők: R. Stein, P. Friton és H.-J. Prieß ügyvédek)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék:
   
               —
            
            
               semmisítse meg a BK/abd/ener.c.1(2017)2122195 nyilvántartási számú bizottsági közleményt, amennyiben az az 5. oldalon a biodízel vonatkozásában az üvegházhatású gázok kibocsátásának kiszámítását illetően 99,57 gCO2eq/MJ metanol kibocsátási érték alkalmazását írja elő; valamint
            
         
               —
            
            
               az alperest kötelezze az eljárás költségeinek viselésére.
            
         
      Jogalapok és fontosabb érvek
   
   Keresete alátámasztása érdekében a felperes két jogalapra hivatkozik.
   
               1.
            
            
               Első jogalap: a 2009/28/EK irányelvnek (1) az előírt számítási módszertől való eltérés révén való megsértése
               
                           —
                        
                        
                           A felperes azzal érvel, hogy a 2009/28/EK irányelv 19. cikke (1) bekezdésének b) pontja értelmében az irányelv V. mellékletének C. részében foglalt módszert kell alkalmazni akkor, ha valamely kibocsátási érték kiszámításához tényleges értékeket kell alapul venni. A 2009/28/EK irányelv V. melléklete C. részének 13. pontja szerint a használt üzemanyagból eredő kibocsátásokat (eu) a bioüzemanyagok és folyékony bio-energiahordozók esetében nullának kell tekintetni. A megtámadott közlemény az önkéntes tanúsítási rendszerek vonatkozásában egy, a 2009/28/EK irányelv V. melléklete C. részének 13. pontjától eltérő számítási módszer alkalmazását előírva állapít meg határidőt, amely számítási módszer éppen a használt üzemanyagból eredő kibocsátásokat is magában foglalja.
                        
                     
                           —
                        
                        
                           A 2009/28/EK irányelv V. melléklete C. részének 13. pontjától való eltérés sérti az említett irányelv eljárási szabályait. Az irányelv V. mellékletében foglalt módszer kiigazítása az irányelv 19. cikke (7) bekezdése második mondatának megfelelően minden esetben megköveteli az irányelv 25. cikkének (4) bekezdésében előírt eljárás betartását. E rendelkezés másrészt az 1999/468/EK határozat (2) 5a. cikkének (1)–(4) bekezdésére és 7. cikkére is utal – figyelemmel a határozat 8. cikkére –, amely szerint egy ellenőrzéssel történő szabályozási bizottságot kell összehívni, és az Európai Parlamentnek és az Európai Tanácsnak ellenőrzést kell végeznie. A rövid határidőt előíró és nem hivatalos közlemény formát nem lehetett volna választani.
                        
                     
         
               2.
            
            
               Második jogalap: az arányosság, a jogbiztonság és a bizalomvédelem uniós jogi elvének megsértése, mivel az igazolási rendszerek vonatkozásában túlságosan rövid átmeneti időt állapítottak meg az irányelvet sértő számítási módszer 2017. szeptember 1-jéig történő bevezetése érdekében
               
                           —
                        
                        
                           Nem érvényesül a bizalomvédelem, mivel az eljárási és átültetési határidők túlzottan rövidek.
                        
                     
                           —
                        
                        
                           Az indokolatlan átültetési nehézségek miatt sérült a jogbiztonság elve.
                        
                     
         
      (1)  A megújuló energiaforrásból előállított energia támogatásáról, valamint a 2001/77/EK és a 2003/30/EK irányelv módosításáról és azt követő hatályon kívül helyezéséről szóló, 2009. április 23-i 2009/28/EK európai parlamenti és tanácsi irányelv (HL 2009. L 140., 16. o.).
   
      (2)  A Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozat (HL 1999. L 184., 23. o.; magyar nyelvű különkiadás 1. fejezet, 3. kötet, 124. o.).